SET ปิดเช้าบวก 7 จุด รับแรงซื้อ SCC – กลุ่มปิโตรฯหนุน แนะติดตาม “โควิด” ในปท.
SET ปิดเช้าบวก 7 จุด รับแรงซื้อ SCC – กลุ่มปิโตรฯหนุน แนะติดตามสถานการณ์การแพร่ระบาด “โควิด” ในประเทศ
29 มิ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แข็งแกร่งกว่าที่คิดไว้ ดัชนีฯสามารถปรับตัวขึ้นมาสวนทางตลาดหุ้นในภูมิภาคเอเชียที่ต่างติดลบกันเป็นส่วนใหญ่ โดยเฉพาะตลาดในแถบเอเชียเหนือจะติดลบกัน แต่ตลาดในกลุ่ม TIP ยังบวกได้บ้าง จากความกังวลการแพร่ระบาดดควิด-19 ในหลายประเทศที่จำนวนผู้ติดเชื้อขยับขึ้น
ส่วนตลาดบ้านเราแม้ดัชนีฯจะปรับขึ้นไปได้แต่ก็เผชิญแรงขายกดลงมาในระหว่างทางเช่นกัน ดังนั้นตลาดฯจึงเป็นลักษณะแกว่งไซด์เวย์เพื่อรอดูสถานการณ์การแพร่ระบาดไวรัสโควิด-19 ส่วนหุ้นที่ปรับตัวขึ้นไปได้มาจากหุ้นที่ได้ปรับตัวลงไปมากในช่วงก่อนหน้านี้ และยังได้แรงซื้อจากหุ้น SCC และหุ้นในกลุ่มปิโตรเคมีมาช่วยหนุนตลาดฯด้วย
แนวโน้มการลงทุนในช่วงบ่ายนี้ นายวีระวัฒน์ กล่าวว่า คงจะให้น้ำหนักตลาดฯในลักษณะแกว่งไซด์เวย์สร้างฐาน โดยมีแนวรับ 1,570 จุด ส่วนแนวต้าน 1,590-1,595 จุด
พร้อมกันนี้ให้ติดตามสถานการณ์การแพร่ระบาดไวรัสโควิด-19 ทั้งในประเทศและต่างประเทศ รวมถึงติดตามตัวเลขเศรษฐกิจของประเทศชั้นนำที่จะทยอยประกาศออกมา อีกทั้งติดตามการประชุมกลุ่มโอเปกที่มีขึ้นในวันที่ 1 ก.ค.นี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
KBANK มูลค่าการซื้อขาย 2,368.70 ล้านบาท ปิดที่ 119.50 บาท เพิ่มขึ้น 0.50 บาท
RCL มูลค่าการซื้อขาย 1,596.48 ล้านบาท ปิดที่ 55.50 บาท เพิ่มขึ้น 4.50 บาท
BANPU มูลค่าการซื้อขาย 1,102.63 ล้านบาท ปิดที่ 15.70 บาท ลดลง 0.20 บาท
GUNKUL มูลค่าการซื้อขาย 1,078.97 ล้านบาท ปิดที่ 4.80 บาท ลดลง 0.02 บาท
SCGP มูลค่าการซื้อขาย 957.63 ล้านบาท ปิดที่ 59.50 บาท เพิ่มขึ้น 0.50 บาท